Loviisan linnoitus
Linnoituksen restaurointi

Suomen sodan jälkeen sotilaallisen merkityksen menettäneet linnoituksen valmiiksi saadut osat jäivät hoitamattomina rappeutumaan vuodenaikojen vaihteluiden ja loviisalaisten rakennustarvikepulan armoille. Aikaa myöten Rosenin ja Ungernin arvo menneisyyden jäänteinä tunnustettiin, ja romantiikan aikakaudella 1800-luvun lopulla linnakkeet jätettiin rauhaan enemmiltä purkutöiltä. Linnoituksesta on nykyisin jäljellä linnakkeiden Rosenin ja Ungernin lisäksi pieni katkelma Harjun sarvilinnan muuria, maavallien jäänteitä ympäri kaupunkia sekä komendantintalo ja kaksi linnoituksen rakentamisen yhteydessä valmistunutta kivikasarmia.
Rappeutuneiden linnakkeiden restaurointityöt alkoivat 1960-luvulla, jolloin Ungernin muurit peruskorjattiin. Kunnostuksen jälkeen linnakkeesta sai hyvän kuvan sen alkuperäisestä asusta. Linnakkeesta jäivät kuitenkin puuttumaan sen puurakenteet sekä tykkikasemattien päällä kiertänyt ampumatasanne. Osasta romahtaneista tykkikasemateista jätettiin jäljelle vain perustukset. Ungernin viimeiset restaurointityöt valmistuivat vuonna 1993. Linnakkeen suojissa toimi Loviisan kesäteatteri, joka paloi vuonna 2013.
Viereisen pahemmin sortuneen Rosenin linnakkeen perusteellinen restaurointi on edelleen tekemättä. Rosenilla on suoritettu ainoastaan pieniä entistä pahempia sortumisia ehkäiseviä töitä. Esimerkiksi osa linnakkeen yhä pystyssä olevista tykkikasemateista varustettiin sateelta suojaavalla katoksella. Museovirasto pyrkii ympäristön kannalta vaarallisen linnakkeen korjaustöiden aloittamiseen jo vuoden 2006 aikana.päivitettävä
Loviisan linnoitusajalta periytyvät kivirakennukset komendantintalo (Puistokatu 2) ja kaksi kivikasarmia (Itäinen tullikatu 17 ja 19) ovat edelleen käytössä. Kasarmeista löytyy Loviisan terveyskeskuksen sekä sosiaalitoimiston tiloja ja komendantintaloon majoittui 1960-luvulla Loviisan kaupungin museo. Komendantintalo on säilyttänyt hyvin alkuperäisen asunsa, mutta kasarmeihin on tehty enemmän muutoksia vuosien varrella. Esimerkiksi niiden alkuperäiset mansardikatot on korvattu yksinkertaisemmilla harjakatoilla. Komendantin talon taustalle rakentamattomaksi jääneen bastioni Fredric Adolphin sisälle suunniteltiin ja toteutettiin aikoinaan säännöllisen muotoinen komendantin puutarha, jonka uudistettiin alkuperäistä puutarhaa mukaillen vuonna 1998.
Linnoituksen ympärillä kiertää Ehrensvärdinpolku, jossa kerrotaan luonnon lisäksi linnoitushistoriasta.
Bastionien Rosen ja Ungern rakenteet koostuvat 22 takaa avoimesta tykkikasematista, joihin sijoitetuilla tykeillä linnoituksen väki saattoi valmistautua vastaanottaman luvattomat vieraat.
Sama linnoituksen ulkopuolelta kuvattuna. Kasematista pilkottaa muurin ulkopuolelle vain pieni ampuma-aukko tykille.
Bastioni Rosen on ajautunut vuosien saatossa huomattavasti huonompaan kuntoon kuin naapurinsa bastioni Ungern.
Osa bastioni Rosenin osittain sortuneista kasemateista suojattiin katoksella vuonna 1979.
Ulkovarustuksiksi rakennettujen bastionien rakenne näkyy selvästi bastioni Rosenin romahtaneessa kasematissa.
Taidokkaasti muurattu oviaukko johtaa bastionin kulmassa sijaitseviin tykkikasematteihin.
Bastioni Fredric Adolphin edustalle vuonna 1755 rakennettu komendantintalo toimii nykyään Loviisan kaupungin museona.
Kaksi Itäisellä tullikadulla sijaitsevaa kivikasarmia. Keltaisen kasarmin pääty on vino, jotta rakennus olisi mahtunut linnoituksen kurtiinin sisään.